Kommissionens beslutning

af 22. december 2000

om særlige betingelser for import af havsnegle med oprindelse på Jamaica

(meddelt under nummer K(2000) 4080)

(EØS-relevant tekst)

(2001/37/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr(1), senest ændret ved direktiv 97/79/EF(2), særlig artikel 9, stk. 3, litra b), og

ud fra følgende betragtninger:

(1) Kommissionen har foretaget en inspektion på Jamaica for at undersøge betingelserne for produktion, oplagring og forsendelse af havsnegle til EF.

(2) Ifølge artikel 1 i direktiv 91/492/EØF gælder direktivet, bortset fra bestemmelserne om rensning, for pighuder, sækdyr og havsnegle.

(3) Ifølge Jamaicas lovgivning har "Veterinary Services Division (VSD) of the Ministry of Agriculture" ansvaret for sundhedskontrol af havsnegle og for overvågning af de hygiejne- og sundhedsmæssige betingelser for produktionen heraf. Den samme lovgivning giver VSD beføjelser til at tillade eller forbyde høstning af havsnegle i visse områder.

(4) VSD og dets laboratorier er i stand til effektivt at føre kontrol med, om den gældende lovgivning på Jamaica overholdes.

(5) De ansvarlige myndigheder på Jamaica har forpligtet sig til regelmæssigt og hurtigt at meddele Kommissionen oplysninger om forekomst af plankton indeholdende toksiner i høstområder.

(6) De ansvarlige myndigheder på Jamaica har officielt givet garanti for opfyldelse af kravene i kapitel V i bilaget til direktiv 91/492/EØF og af krav svarende til dem, som er foreskrevet ved nævnte direktiv for klassificering af produktions- og genudlægningsområder, godkendelse af ekspeditionscentre og rensningsanlæg samt kontrol med folkesundheden og overvågning af produktionen.

(7) I henhold til artikel 9, stk. 3, litra b), nr. ii), i direktiv 91/492/EØF bør afgrænsningen af de produktionsområder, hvorfra der kan høstes og eksporteres havsnegle, fastlægges nærmere. Afgrænsningen skal fastlægges på grundlag af en meddelelse fra VSD til Kommissionen. VSD skal derfor sikre sig, at de pågældende bestemmelser i artikel 9, stk. 3, i direktiv 91/492/EØF overholdes. VSD bør meddele Kommissionen eventuelle ændringer af godkendelsen af produktionsområder.

(8) Jamaica kan optages på listen over tredjelande, der opfylder betingelserne for ligestilling, jf. artikel 9, stk. 3, litra a), i direktiv 91/492/EØF med hensyn til havsnegle.

(9) Jamaica ønsker at eksportere frosne havsnegle til EF. Ifølge artikel 3, stk. 4, litra b), skal de derfor opfylde kravene i Rådets direktiv 91/493/EØF foruden kravene i Rådets direktiv 91/492/EØF. Med henblik herpå bør de produktionsområder udpeges, hvorfra der kan høstes og eksporteres havsnegle til EF. Listen over virksomheder, hvorfra import er tilladt, og det sundhedscertifikat, der skal ledsage importvarerne, blev fastlagt ved Kommissionens beslutning 2001/36/EF af 22. december 2000 om særlige betingelser for import af fiskerivarer med oprindelse på Jamaica(3).

(10) De særlige importbetingelser bør ikke tilsidesætte beslutninger, der er truffet i henhold til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter(4), senest ændret ved direktiv 98/45/EF(5).

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

"Veterinary Services Division (VSD) of the Ministry of Agriculture" er den myndighed på Jamaica, der er ansvarlig for at kontrollere, at havsnegle opfylder kravene i direktiv 91/492/EØF, og for at attestere dette.

Artikel 2

Havsnegle til konsum med oprindelse på Jamaica skal stamme fra et af de godkendte produktionsområder, der er opført i bilaget.

Artikel 3

Denne beslutning træder i kraft 60 dage efter offentliggørelsen i De Europæiske Fællesskabers Tidende.

Artikel 4

Denne beslutning er rettet til medlemsstaterne.

Udfærdiget i Bruxelles, den 22. december 2000.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 1.

(2) EFT L 24 af 30.1.1998, s. 31.

(3) Se side 59 i denne Tidende.

(4) EFT L 46 af 19.2.1991, s. 1.

(5) EFT L 189 af 3.7.1998, s. 12.

BILAG

>TABELPOSITION>